รัฐบาล ย้ำ ผู้ประกันตนใช้สิทธิประกันสังคม มาตรา 33 และ 39 ทำฟันฟรี 900 บาท สิทธิปีต่อปี ไม่ต้องสำรองจ่ายถึงสิ้นเดือนธ.ค. นี้
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามนโยบายรัฐบาลที่ให้ความสำคัญต่อการดูแลสุขภาพคนทำงาน สำนักงานประกันสังคม ให้การดูแลผู้ประกันตน มาตรา 33 และมาตรา 39 ใช้สิทธิทำฟันฟรี 900 บาท ซึ่งเป็นสิทธิปีต่อปี โดยไม่ต้องสำรองจ่าย โดยสามารถใช้บริการทันตกรรมเกี่ยวกับการถอนฟัน/อุดฟัน/ขูดหินปูน/ผ่าฟันคุด ในสถานพยาบาลที่มีสติกเกอร์ “สถานพยาบาลแห่งนี้ให้บริการผู้ประกันตนกรณีทำฟัน” ซึ่งสิทธิของปีนี้ ใช้ได้ถึงสิ้นเดือนธันวาคม 2565 ทั้งนี้ จึงขอย้ำให้ผู้ประกันตนตามมาตรา 33 และ มาตรา 39 ทราบเงื่อนไขระยะเวลาการใช้สิทธิการทำทันตกรรม ที่เป็นแบบปีต่อปี ผู้ประกันตนจะได้รับสิทธิเมื่อจ่ายเงินสมทบมาแล้วไม่น้อยกว่า 3 เดือน ภายในระยะเวลา 15 เดือนก่อนวันรับบริการทางการแพทย์ สอบถามเพิ่มเติม สายด่วนประกันสังคม โทร.1506 ตลอด 24 ชั่วโมง